సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
కాన్పూర్ టెస్ట్: మూడో రోజు సత్తా చాటిన భారత్
చరిత్రాత్మక 500 టెస్టు మ్యాచ్‌లో భారత జట్టు పట్టు బిగిస్తోంది. బౌలర్లు, బ్యాట్స్‌మెన్ సమష్టిగా రాణించడంతో స్పష్టమైన ఆధిక్యంలో ఉంది.
TNN | Updated:
Sep 24, 2016, 05:35PM IST
కాన్పూర్ టెస్టులో మూడో రోజు భారత ఆటగాళ్లు సత్తా చాటారు. తొలుత బంతితో స్పిన్నర్లు ప్రత్యర్థి జట్టును ముప్పు తిప్పలు పెట్టగా, తర్వాత రెండో ఇన్నింగ్స్ ప్రారంభించిన భారత బ్యాట్స్‌మెన్ కివీస్ బౌలర్లతో ఓ ఆటాడుకున్నారు. చేతిలో 9 వికెట్లు ఉండగా.. ఒక వికెట్ నష్టానికి 152 పరుగులతో మూడో రోజు ఆట ప్రారంభించిన న్యూజిలాండ్ మరో 110 పరుగులు మాత్రమే జోడించి మిగతా 9 వికెట్లను చేజార్చుకుంది. భారత బౌలర్లలో రవీంద్ర జడేజా 5 వికెట్లు తీసుకోగా, రవిచంద్రన్ అశ్విన్‌కు 4 వికెట్లు దక్కాయి. 56 పరుగుల తొలి ఇన్నింగ్స్ ఆధిక్యంతో బ్యాటింగ్ ప్రారంభించిన భారత జట్టుకు శుభారంభం దక్కింది. జట్టు స్కోరు 52 పరుగులకు చేరిన సమయంలో ఓపెనర్ కేఎల్ రాహుల్ (38) అవుట్ అయ్యాడు. అనంతరం క్రీజులోకి వచ్చిన ఛటేశ్వర్ పుజారా.. మరో ఓపెనర్ మురళీ విజయ్‌తో కలిసి స్కోరు బోర్డును ముందుకు నడిపించాడు. ఆట ముగిసే సమయానికి భారత జట్టు ఒక వికెట్ నష్టపోయి 159 పరుగులు చేసింది. పుజారా 50 పరుగులతో, మురళీ విజయ్ 64 రన్స్‌తో క్రీజులో ఉన్నారు. మొదటి ఇన్నింగ్స్ ఆధిక్యంతో కలుపుకొని భారత్‌కు మొత్తంగా 215 పరుగుల ఆధిక్యం లభించింది. నాలుగో రోజు మరో 150-170 పరుగులు చేసి ఇన్నింగ్స్ డిక్లేర్ చేస్తే కోహ్లి సేన చరిత్రాత్మక 500 టెస్టు మ్యాచ్‌లో సునాయాసంగా విజయం సాధించే వీలుంది.
విజయ్ , పుజారా రికార్డులు..
రెండోస్థానంలో, మూడో స్థానంలో బ్యాటింగ్‌కు దిగిన భారత ఆటగాళ్లు టెస్టుల్లో అర్ధ సెంచరీలు సాధించడం ఇది మూడోసారి మాత్రమే. పూజారా-విజయ్ జోడి రెండో వికెట్‌కు వందకుపైగా పరుగుల భాగస్వామ్యాన్ని నెలకొల్పడం ఇది రెండోసారి. గతంలో ద్రవిడ్-జాఫర్ జోడి కూడా ఈ ఘనత సాధించింది. తొలి ఇన్నింగ్స్‌లోనూ పుజారా హాఫ్ సెంచరీ చేశాడు. గతంలో వాడేకర్ ఓసారి ఈ ఘనత సాధించగా, ద్రవిడ్ మూడుసార్లు ఈ ఫీట్ సాధించాడు. ఓ టెస్టు మ్యాచ్‌లో న్యూజిలాండ్‌పై రెండు ఇన్నింగ్స్‌లలోనూ అర్ధ సెంచరీ సాధించిన నాలుగో భారత ఓపెనర్ విజయ్. అంతకు ముందు అజయ్ జడేజా, ఆకాశ్, సెహ్వాగ్‌లు ఈ ఘనత సాధించారు.